b'\n_START_ARTICLE_\nGeorges Bizet\n_START_SECTION_\nDate biografice\n_START_PARAGRAPH_\nGeorges Bizet s-a n\xc4\x83scut la Paris \xc3\xaen 1838. Tat\xc4\x83l s\xc4\x83u era profesor de canto, iar mama pianist\xc4\x83 amatoare. A \xc3\xaenceput studiile muzicale la v\xc3\xa2rsta de 9 ani la Conservatorul din Paris, av\xc3\xa2ndu-l profesor de compozi\xc8\x9bie pe Jacques Hal\xc3\xa9vy, cu fiica c\xc4\x83ruia se va c\xc4\x83s\xc4\x83tori \xc3\xaen 1869. \xc3\x8en 1857 ob\xc8\x9bine importantul Premiu al Romei \xc8\x99i studiaz\xc4\x83 timp de trei ani \xc3\xaen Italia. Dup\xc4\x83 \xc3\xaentoarcerea la Paris, se dedic\xc4\x83 compozi\xc8\x9biei \xc8\x99i \xc3\xae\xc8\x99i c\xc3\xa2\xc8\x99tig\xc4\x83 existen\xc8\x9ba ca profesor particular de muzic\xc4\x83. \xc3\x8en urma unei infec\xc8\x9bii cronice a amigdalelor, face un reumatism articular acut cu complica\xc8\x9bii cardiace \xc8\x99i moare la 3 iunie 1875, \xc3\xaen v\xc3\xa2rst\xc4\x83 de numai 36 de ani, trei luni dup\xc4\x83 premiera operei sale Carmen. Este \xc3\xaenmorm\xc3\xa2ntat la cimitirul P\xc3\xa8re Lachaise din Paris.\n_START_SECTION_\nOpere\n_START_PARAGRAPH_\nPrintre cele mai cunoscute opere se num\xc4\x83r\xc4\x83 "Les p\xc3\xaacheurs de perles" ("Pescuitorii de perle", 1863), "La jolie fille de Perth" ("Frumoasa fat\xc4\x83 din Perth", 1867) \xc8\x99i "Djamileh" (1872)._NEWLINE_Opera Carmen (1875), bazat\xc4\x83 pe o nuvel\xc4\x83 de Prosper M\xc3\xa9rim\xc3\xa9e, a r\xc4\x83mas p\xc3\xa2n\xc4\x83 \xc3\xaen prezent cea mai important\xc4\x83 crea\xc8\x9bie a sa, de\xc8\x99i la premiera din Paris nu s-a bucurat de prea mult succes. Totu\xc8\x99i, \xc3\xaen acela\xc8\x99i an, dup\xc4\x83 moartea lui Bizet, opera \xc3\xaenregistreaz\xc4\x83 un succes triumfal pe scena Operei de Stat din Viena. Pentru contemporani, tr\xc4\x83s\xc4\x83turile veristice ale operei au st\xc3\xa2rnit la \xc3\xaenceput indignare, \xc3\xaentruc\xc3\xa2t intriga operei are loc \xc3\xaentr-un mediu de \xc8\x9big\xc4\x83nci cu moravuri u\xc8\x99oare, muncitoare la o fabric\xc4\x83 de \xc8\x9bigarete, dezertori, contrabandi\xc8\x99ti. Doar toreadorul corespunde idealului unui erou de oper\xc4\x83. Prin folosirea unor motive muzicale caracteristice, ca Habanera \xc8\x99i Seguidilla, Bizet deschide drumul adopt\xc4\x83rii muzicii tradi\xc8\x9bionale spaniole, care a f\xc4\x83cut \xc8\x99coal\xc4\x83 p\xc3\xa2n\xc4\x83 \xc3\xaen secolul al XX-lea, \xc3\xaen special prin compozitorii francezi Emmanuel Chabrier sau Maurice Ravel, sau compozitorul rus Ceaikovski.'